《同德麟诸公观秋风阁自赋诗台乘月泛江》
宋代·李廌

虚阁凌缥缈，危台俯湠漫。
凭槛眺落景，倚柱送归翰。
空蒙暝色眺，戃怳天宇宽。
皎皎明月上，炯炯青林端。
寂历四郊静，阴森清夜阑。
秉烛下草岸，回船遵柳滩。
繁星粲湛彩，白烟隐微澜。
夷犹放{左氵右霝}溜，闇澹数烟峦。
絺衣凉风发，角巾滋露漙。
心适醒亦狂，乐极清更欢。
叩舷过龙室，抵掌惊水官。
仍思爇犀炬，下欲窥蛟盘。
风云袭毛发，冰雪澡肺肝。
慨叹念前哲，兴怀成壮观。
蹇予弃甽亩，放意远游般。
眺鞅昔徂岁，维舟今戒寒。
佩服良友义，论言畏涂难。
兹游兴不浅，冒险夜未安。
风波彼何惧，忠信邪能奸。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。